Kritériá pre prijímacie konanie na Gymnáziu v Trebišove
 pre škol­ský rok 2021/2022 –štvorročné štúdium

Študijný odbor: 7902 J gymnázium – štvorročné štúdium

1. Všeobecné podmienky prijímania

Prijímacie konanie sa koná v súlade s §§ 62 - 68 zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, zákonom č. 596/2003 Z. z. o štátnej správe v školstve a školskej samospráve o zmene a doplnení niektorých zákonov v znení neskorších predpisov, §§ 29 a 31 zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov, v súlade so zákonom č. 71/1967 Z. z. o správnom konaní v znení neskorších predpisov a doplnkov a v súlade s Rozhodnutím ministra školstva, vedy, výskumu a športu Slovenskej republiky č. 2021/9113:1-A1810 zo dňa 4. januára 2021.“

**Štvorročné štúdium**

Škola prijme žiakov základných škôl len po predložení nižšie uvedených dokumentov v termíne podľa aktuálneho pokynu ministra školstva, vedy, výskumu a športu :

* prihlášky na štúdium na strednej škole **( uviesť v nej e-mail a telefónne číslo zákonného zástupcu povinne)**
* riaditeľom ZŠ overených dokladov o úspechoch v mimoškolskej činnosti, ktoré predloží žiak alebo zákonný zástupca (škola bude akceptovať aj potvrdenia riaditeľov ZŠ, nielen fotokópie osvedčení),
* potvrdenia o ZPS alebo ŠVVP uchádzača.

Prihláška na štúdium je povinná. Ostatné podklady povinné nie sú, škola z dôvodu nepredloženia písomného podkladu v stanovenej lehote nepridelí uchádzačovi príslušné body. Tým uchádzač stráca nárok na zohľadnenie nezdokladovaných výsledkov, aj keby ich dokladoval dodatočne.

1. Termíny prijímacieho konania

Prijímacie skúšky na vzdelávanie v stredných školách na školský rok 2021/2022 sa uskutočnia v termínoch, ktoré sú uvedené v Rozhodnutí ministra školstva, vedy, výskumu a športu Slovenskej republiky č. 2021/9113:1-A1810 zo dňa 4. januára 2021“ a to:

a) v prvom termíne 3. mája 2021 a podľa potreby vzhľadom na počet uchádzačov aj 4. mája 2021,

b) v druhom termíne 10. mája 2021 a podľa potreby vzhľadom na počet uchádzačov aj 11. mája 2021.

1. Postupy a podmienky a kritériá prijímacieho konania pre 4-ročné štúdium

**Podľa § 161k zákona 245/2008 Z. z.**

Počas mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 spôsob prijímania na výchovu a vzdelávanie, spôsob hodnotenia a spôsob ukončovania výchovy a vzdelávania určuje ministerstvo školstva v súlade s opatreniami Úradu verejného zdravotníctva Slovenskej republiky.

**Podľa §150 ods. 8 pís. c zákona 245/2008 Z.z.**

Ak sa vyhlási výnimočný stav, núdzový stav alebo mimoriadna situácia, ak sa nariadi zákaz prevádzky škôl a školských zariadení podľa osobitného predpisu [90 a)](https://www.slov-lex.sk/pravne-predpisy/SK/ZZ/2008/245/20200425.html#poznamky.poznamka-90a) alebo ak v období školského vyučovania dôjde k živelnej pohrome alebo k udalosti, pri ktorej môžu byť ohrozené život alebo zdravie detí, žiakov alebo zamestnancov škôl a školských zariadení, minister školstva môže rozhodnúť o iných termínoch rozhodujúcich pre organizáciu školského roka, najmä o iných termínoch podávania žiadostí o prijatie, prihlášok na vzdelávanie, prihlášok na štúdium a konania zápisov.

## V dobe vydania týchto kritérií platí o prijímaní na stredné školy Rozhodnutie ministra školstva k termínom a podmienkam prijatia na štúdium na SŠ zo dňa 26.1.2021 *dostupné na adrese https://www.minedu.sk/rozhodnutie-ministra-z-26-1-2021/*

1. Podmienky prijímacieho konania

Do 1.ročníka môžeme prijať 60 žiakov.

Prijímacieho konania sa môžu zúčastniť :

* žiaci, ktorí v školskom roku 2020/2021 navštevujú 9. ročník vzdelávacieho programu základnej školy.

2. Kritéria pre prijatie na štúdium

*2.1.Prijímame na základe:*

***2.1.1. Výsledkov písomnej formy prijímacích skúšok z predmetu slovenský jazyk a literatúra a z predmetu matematika, ak sa budú konať.***

*Žiak môže získať za výsledky písomných prijímacích skúšok najviac 80 bodov, a to:*

* zo slovenského jazyka a literatúry maximálne 40 bodov
* z matematiky maximálne 40 bodov.

Za úspešné vykonanie písomnej prijímacej skúšky sa považuje dosiahnutie minimálne 30% v každom predmete. Uchádzači, ktorí prijímaciu skúšku z niektorého z profilových predmetov vykonali neúspešne, nemôžu byť prijatí na štúdium, bez ohľadu na celkový počet získaných bodov.

*Obsah a rozsah prijímacích skúšok z týchto predmetov bude v súlade so ŠVP pre 2. stupeň základných škôl ISCED 2. Prijímacia skúška bude formou testu a ako úlohy budú zaradené úlohy z doterajších Testovaní 9 ( alebo Monitorov 9), prípadne ich jednoduché modifikácie.*

|  |  |
| --- | --- |
| **Názov skúšky** | Maximálny počet bodov |
| *Slovenský jazyk a literatúra* | 40 |
| *Matematika*  | 40 |
| **Spolu** | **80** |

* + 1. ***Výsledky štúdia na ZŠ***
1. Priemerný prospech na konci 8. ročníka a za 1. polrok 9. ročníka.

Žiak za toto kritérium môže získať 80 bodov.

|  |  |
| --- | --- |
| **Kritérium** | Maximálny počet bodov |
| Priemerný prospech –koniec 8. ročníka | 20 |
| Priemerný prospech –polrok 9. ročníka | 20 |
| Profilové predmety –koniec 8. ročníka | 20 |
| Profilové predmety –polrok 9. ročníka | 20 |
| **Spolu** | **80** |

1. Známky z profilových predmetov slovenský jazyk a literatúra, matematika na konci 8. ročníka a za I. polrok 9. ročníka.

|  |  |
| --- | --- |
| Klasifikácia | **Počet bodov** |
| 1 | 10 |
| 2 | 5 |
| 3 | 0 |

Pridelenie bodov za priemerný prospech na konci 8. ročníka a za 1. polrok 9.ročníka **bez výchovných predmetov**

|  |  |
| --- | --- |
| **Rozpätie bodov** | **Počet bodov** |
| 1,00 – 1,10 | 20 |
|  1,11 – 1,20 | 18 |
| 1,21 – 1,30 | 16 |
| 1,31 – 1,40 | 14 |
| 1,41 – 1,50 | 12 |
| 1,51 – 1,60 | 10 |
| 1,61 – 1,70 | 8 |
| 1,71 – 1,80 | 6 |
| 1,81 – 1,90 | 4 |
| 1,91 – 2,00 | 2 |
| 2,01 a viac | 0 |

Ak školský vzdelávací program základnej školy, ktorú žiak navštevoval, určuje hodnotenie žiakov tak, že v 8. a 9. ročníku nemajú na vysvedčení dostatočný počet známok, lebo niektorý predmet bol hodnotený slovne, bude slovné hodnotenie v ôsmom a deviatom ročníku prevedené na známku.

* + 1. ***Výsledky súťaží a mimoškolských aktivít***

Žiak za toto kritérium môže získať 40 bodov. Škola si cení cieľavedomých uchádzačov s osobnými ambíciami, ktorí popri štúdiu na ZŠ preukázali trvalý záujem aj o iné aktivity ako školské povinnosti a dosiahli v nich pozoruhodné výsledky. Škola bude zohľadňovať predmetové olympiády a súťaže stanovené MŠVVaŠ SR.

Pri prijímacom konaní sa zohľadňujú výsledky v súťažiach a mimoškolských aktivitách v 8. a 9. ročníku tak, že:

Do úvahy berieme iba najlepší výsledok žiaka na danej predmetovej olympiáde alebo inej súťaže t.j. vý­sledok, za ktorý žiak dosiahne najvyššie počty bodov.

|  |  |
| --- | --- |
| **Kolo súťaže** | **Počet bodov** |
| 1. –3. miesto na okresnom kole | 5 |
| 2. –5. miesto na krajskom kole | 10 |
| 1. miesto na krajskom kole | 15 |
| 1. miesto na slovenskom kole | 20 |

**Úspešná súťaž musí byť doložená dokladom** **do termínu prijímacej skúšky.**

1. Ďalšie podmienky prijatia na štvorročné štúdium

*Riaditeľ školy vydá rozhodnutie o prijatí žiaka, ak:*

1. úspešne vykonal prijímaciu skúšku,
2. v poradí podľa výsledkov prijímacích skúšok sa umiestnil do 60. miesta vrátane, (pri ponechaní rezervy na žiakov, ktorých neúčasť na prijímacích skúškach bola ospravedlnená),
3. Spoločné ustanovenia o prijímacích skúškach
4. Žiak je vylúčený z prijímacích skúšok ( ak sa budú konať) ak:

sa nezúčastní písomných prijímacích skúšok a do začiatku skúšok osobne, poštou alebo telefonicky jeho zákonný zástupca alebo iná relevantná osoba nepožiada o ospravedlnenie neprítomnosti (§66 ods. 9 zákona 245/2008 Z. z.). Akceptujú sa zdravotné dôvody alebo vis major,

1. pri písomných skúškach používa nepovolené pomôcky alebo aktívne komunikuje s iným žiakom,
2. neodovzdá písomnú prácu podľa pravidiel vyhlásených dozor konajúcim pedagógom.

Pri rovnosti bodov je uprednostnený žiak:

1. ktorý má zmenenú pracovnú schopnosť (§ 67 ods. 3 zákona č. 245/2008 Z. z.),
2. potom uchádzač so špeciálnymi výchovno-vzdelávacími potrebami,
3. ďalej žiak, ktorý dosiahol lepšie výsledky z prijímacej skúšky.

O obsadení rezervovaných miest sa rozhodne do 3 dní po termíne skúšok, ktoré absolvovali ospravedlnení záujemcovia.

1. Prijímanie žiakov so ŠVVP

Žiaci so ŠVVP budú mať vytvorené špecifické podmienky podľa charakteru ŠVVP za predpokladu, že rodič/zákonný zástupca predloží:

1. Žiadosť o úpravu podmienok na základe správy zo psychologického a špeciálno-pedagogického vyšetrenia z poradenského zariadenia, v ktorom je žiak vedený.
2. Správu z poradenského zariadenia s odporúčaniami na  úpravu podmienok.
3. Žiaci so ŠVVP predkladajú príslušnú dokumentáciu spolu s prihláškou. Pokiaľ uvedené dokumenty nebudú priložené k prihláške na štúdium, škola nebude môcť obsahovo a organizačne vytvoriť podmienky na prijímanie podľa ŠVVP. Podmienky budú vytvorené len v rozsahu, ktorý vyplýva z predloženej dokumentácie.
4. Vydávanie rozhodnutí a zápis žiakov na štúdium
5. Priebeh prijímacieho konania riadi a usmerňuje prijímacia komisia menovaná riaditeľkou gymnázia.
6. Prijímacia komisia zostaví konečné poradie úspešných uchádzačov. Na základe pridelených bodov bude spracovaný anonymizovaný poradovník uchádzačov, ktorí budú identifikovateľní kódom. Výsledky podľa § 68 ods.1 zákona 245/2008 Z.z. budú zverejnené na presklených dverách školy, na úradnej tabuli školy pri hlavnom vchode a na webovom sídle školy [www.gymtv.sk](http://www.gymtv.sk) do troch pracovných dní odo dňa termínu konania prijímacej skúšky.
7. Úspešný uchádzač, ktorý sa umiestni do 60. miesta vrátane alebo zákonný zástupca maloletého uchádzača do 20. mája 2021 doručí strednej škole, do ktorej bol uchádzač prijatý na vzdelávanie, záväzné potvrdenie o nastúpení žiaka na štúdium alebo potvrdenie o nenastúpení žiaka na štúdium, ktorého vzor je zverejnený na webovej stránke školy v časti prijímacie konanie. Záväzné potvrdenie o nastúpení žiaka alebo nenastúpení žiaka na štúdium sa doručí strednej škole cez informačný systém základnej školy (EduPage), odoslaním naskenovaného tlačiva prostredníctvom e-mailu na skola@gymtv.sk alebo poštou na adresu Gymnázium, Komenského 32, 075 01 Trebišov alebo do elektronickej schránky školy. Rozhodujúci je dátum doručenia strednej škole.
8. V prípade, že zákonný zástupca prijatého žiaka nezašle v zmysle rozhodnutia ministra školstva, vedy, výskumu  a športu SR č. 2021/10124.1-A1810 z 26.1.2021 potvrdenie  o nastúpení žiaka na štúdium alebo nenastúpení žiaka na štúdium na strednú školu do 20. mája 2021, riaditeľ školy príjme na uvoľnené miesto žiaka, ktorého zákonný zástupca sa odvolal v súlade s § 68 ods. (4) zákona  č. 245/2008 Z.z. o výchove a vzdelávaní (školský zákon ) v platnom znení.
9. Záverečné ustanovenia

Všetky informácie o prijímacích skúškach podávajú riaditeľka školy (č. t. 056 672 2260) a zástupkyňa riaditeľa školy pre veci pedagogické (č. t. 056 668 9127).

Kritériá prijímania aj s prílohami sú na [www.gymtv.sk](http://www.gymtv.sk).

Kritériá boli prerokované a schválené pedagogickou radou (§ 65 ods. 2 a ods. 3 zákona 245/2008 Z. z.) 08.02.2021.

 Kritériá boli predložené rade školy na vedomie.

 Riaditeľka školy:

 PaedDr. Mária Kašaiová